Iktatószám: HIV/4056-1/2019.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2019. március 28-ai rendes ülésére**

**Tárgy:** Beszámoló a 2018. évi adóigazgatási tevékenységről

**Az előterjesztő:** dr. Tüske Róbert jegyző

**Készítette:**  Fábiánné Hoffman Márta hatósági osztályvezető

Dr. Vértesaljainé Halami Katalin gépjárműadó és behajtási ügyintéző

Pángerné Toplak Éva idegenforgalmi adóügyintéző

Szörényi László építményadó ügyintéző

Szűrösné Németh Hajnalka iparűzési adó ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

dr. Tüske Róbert

jegyző

**1.**

**Tárgy és tényállás ismertetése**

**Tisztelt Képviselő-testület!**

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdésének *g)* pontja szerint a Képviselő-testület a jegyző beszámoltatása útján ellenőrzi az adóztatást, a *h)* pontja alapján tájékoztatja a lakosságot a helyi adókból származó bevételek összegéről. A jogszabályi előírásoknak eleget téve minden év márciusában tájékoztatjuk a Tisztelt Képviselő-testületet az előző évi adóztatási tevékenységről.

Az adóztatás keretét az Alaptörvény, illetve annak felhatalmazása alapján a helyi adókról szóló 1990. évi C. törvény (a továbbiakban: Htv.), míg a tényleges adókötelezettséget a Htv. felhatalmazása alapján megalkotott helyi rendeletek határozzák meg.

A helyi adókról szóló 4/2010. (II.10.) Ör. (a továbbiakban: Ör.) rendelet 2018. adóévre vonatkozóan aszerint módosult, hogy az építményadótárgyak köre kiegészült a reklámhordozókkal, amelynek adómértéke a törvényi maximumba került megállapításra.

# A Képviselő-testület 2018. november 29-ei ülésén tűzte napirendre az Önkormányzat 2019. évi adópolitikájáról, a helyi adókról szóló Ör. felülvizsgálatáról szóló beszámolót, amely elfogadásával az Ör. módosításra 2019. adóév vonatkozásában nem tett javaslatot.

Hévíz Város Képviselőtestülete a település illetékességi területén rendelettel az alábbi helyi adókat működteti:

* helyi iparűzési adó,
* idegenforgalmi adó,
* építményadó (hasznos alapterület alapú).

Hévíz Város Önkormányzatának feladatellátását a saját bevételek – ennek legjelentősebb része a helyi adókból származó bevételek – az állami támogatások, és az átengedett központi adók biztosították. Az önkormányzati adóhatóság által beszedett központi adók és bírságok eltérő mértékben a költségvetési törvényben megállapított arányban illetik meg az önkormányzatot (gépjárműadó, adó módjára kimutatott egyes bírságok).

1. **Adóbevételek alakulása 2018. évben**

Hévíz Város Önkormányzat adóbevételét vizsgálva elmondhatjuk, hogy azt egy kiegyensúlyozott növekedés jellemzi az elmúlt években. A város iparűzési adóerő-képessége évek óta nő, amely a településünkön lévő vállalkozások eredményességének növekedését támasztja alá.

Az önkormányzat adószámláira 2018. december 31. napjáig ténylegesen **1  400 958 492 forint folyt be saját bevételként.**  A központi költségvetésnek 26 366 891 forint gépjárműadó bevételt, 51 000 forint illetéket, továbbá más szerveknek 65 169 forint adók módjára behajtandó köztartozást utalt át önkormányzati adóhatóság. Hévíz Város Önkormányzat működési bevételeinek 56 %-át a közhatalmi bevételek biztosítják, ezen belül a helyi adók 98 %-ot (építményadó, idegenforgalmi adó, iparűzési adó); az átengedett központi adók 1 %-ot (gépjárműadó); bírságok, pótlékok és egyéb sajátos bevételek 0,1 %-ot tesznek ki.

**Az összes adóbevétel 106 334 207 forinttal haladta meg az előző évi adóbevételt.**

Az önkormányzati adóhatóság munkáját elsősorban a bevételi előirányzatok teljesülése minősíti, 2019. év február hónapban visszamenőleges hatállyal a bevételi előirányzatát módosította – emelte - a Képviselő-testület.

|  |  |  |  |  |
| --- | --- | --- | --- | --- |
| **Adóbevételek változása az elmúlt három adóévben** | | | | |
| Önkormányzati  adóbevételek | **2015.** | **2016.** | **2017.** | **2018.** |
| építményadó | 158 446 537 | 224 755 285 | 252 595 236 | 263 272 988 |
| idegenforgalmi adó | 464 263 713 | 538 377 417 | 600 497 802 | 610 672 214 |
| iparűzési adó | 445 011 421 | 430 824 424 | 419 200 195 | 507 597 015 |
| gépjárműadó  (önk. maradó) | 17 926 438 | 17 453 056 | 17 145 480 | 17 796 858 |
| bírság | 8 578 377 | 3 246 721 | 3 316 866 | 1 042 115 |
| pótlék | 1 412 072 | 886 387 | 1 868 706 | 577 302 |
| **összesen:** | **1 095 638 558** | **1 215 543 290** | **1 294 624 285** | **1 400 958 492** |

A táblázattal kapcsolatosan megjegyzem, hogy költségvetési rendeletünkben szereplő összeg és a ténylegesen befolyt adóvétel összege eltér, amelynek oka, a számviteli törvény előírása, hogy a könyvelésben az adóbevételeket nem pénzforgalmi szemlélettel tartjuk nyilván, hanem a kötelezettségeket és a követeléseket pontosan kimutatva, így a jogszabály szerinti adóegyenleg a túlfizetések, és az elmaradások miatt eltér a ténylegesen befolyt adótól.

Az önkormányzatot megillető adójellegű bevételek meghatározó része az idegenforgalmi adóból befolyó összeg, mely minden beszedett adóforintja után további 1 Ft normatív támogatást igényelhetünk. A bevételek másik legjelentősebb részét képezi az iparűzési adó.

Az önkormányzatnál maradó adóbevételek beérkezéseinek zöme az első és harmadik negyedévhez köthető, hiszen a március 15-ei és szeptember 15-ei befizetési határidők ekkor járnak le. Eddig kell megfizetni az adózóknak a helyi építményadó és a gépjárműadók éves előírásainak 50-50 %-át, valamint az esedékes iparűzési adóelőlegeket.

Jellemzően a követeléskezelési és végrehajtási eljárások eredményei is a második félévben jelennek meg a teljesülések között.

Az adóév végén (december 20-ig) egészítik ki a vállalkozások az iparűzési adóelőlegeket, így ekkor is jelentős befizetések érkezhetnek – iparűzési adóbevételként – az önkormányzat számlájára. Ennek tervezése azonban gyakorlatilag lehetetlen.

Adóbevételeink az előző évhez viszonyítva kiegyensúlyozottan alakultak, iparűzési adóbevételünk az előző évihez viszonyítottan 88 396 820 Ft-os többletet mutat.

1. **Adóigazgatási feladatok**

A 2018. év legnagyobb feladata volt, hogy az adóigazgatási eljárások terén az adóhatóság megfeleljen a 2018. január 1. napján hatályba lépő törvényi előírásoknak, amely részben az eljárási rendjét, részben az eljárás módját – a gazdálkodó szervek elektronikus ügyintézésre kötelezetté váltak - érintette.

A feladat végrehajtása az SZMSZ alapján a Hatósági Osztály szervezeti rendszerében történik, 4 fő látja el a feladatokat, az idegenforgalmi adóellenőrzésben 2 fő szezonálisan foglalkoztatott köztisztviselő vett részt.

Kiemelt feladat a költségvetési egyensúly fenntartása érdekében az önkormányzat adóbevételeinek a biztosítása, lehetőség szerint a növelése, a hatósági ügyintézés során a jogszerűség, hatékonyság és célszerűség biztosítása.

A Hatósági Osztály szervezeti keretén belül történik a helyi adókkal – építményadó, helyi iparűzési adó, idegenforgalmi adó, gépjárműadó - kapcsolatos ügyek intézése, és más a helyi adóztatással összefüggő feladatok, bejelentés, bevallás feldolgozása, adókötelezettség ellenőrzése, végrehajtási feladatok ellátása és egyéb ügyintézés.

Feladatkörünkbe tartozik továbbá az adók módjára behajtandó köztartozások kezelése, a kimutatott köztartozások behajtása, adó- és értékbizonyítvány kiállítása, továbbá kérelemre a köztartozás mentesség igazolása.

# Az önkormányzati adóhatóság hatáskörébe tartozó adók és adók módjára behajtandó köztartozások nyilvántartásának, kezelésének, elszámolásának, valamint az önkormányzati adóhatóság adatszolgáltatási eljárásának szabályairól  37/2015. (XII. 28.) NGM rendelet az adatszolgáltatási feladatokat és az önkormányzati adóhatóság által vezetendő nyilvántartások kötelező tartalmát szabályozza.

Ez alapján az önkormányzati adóhatóság a hatáskörébe tartozó helyi adókra, az önkormányzati adóhatóságnál adóüggyel összefüggésben fizetendő közigazgatási hatósági eljárási illetékekre vonatkozó nyilvántartások kezelését és elszámolását, és az ezzel kapcsolatos adatszolgáltatást is ellátja.

Fenti rendelet szabályainak megfelelően, adóigazgatásban negyedéves, féléves zárásokat kell teljesíteni és továbbítani a Magyar Államkincstár (a továbbiakban: MÁK) illetékes igazgatósága részére továbbá adatszolgáltatásokat teljesíteni az adónemek vonatkozásában.

Az adóügyi feladatot végző köztisztviselők az önkormányzati adók behajtásán túl ellátják még a következő feladatokat:

* Az önkormányzati adóhatóság adószámláinak kezelése. Az adószámlák bankszámla kivonatának megérkezése után megtörténik a befizetések beazonosítása az adózókra. A bevételek és kiadások rögzítését követően, elkészülnek a pénzforgalmi naplók.
* Intézkedés történik a téves befizetések átfutóra helyezéséről, túlfizetések rendezéséről, könyveléséről.
* Adóerő-képesség mértékéről adatszolgáltatás a Közgazdasági Osztály részére.

Az adónyilvántartás vezetése az 1989-ben bevezetett a Pénzügyminisztérium által jóváhagyott Magyar Államkincstár által rendszeresített ÖNKADO programmal történt 2017. március 31-ig.

Az ÖNKADO programot 2017. április 1. napjától az elektronikus közigazgatás kiterjesztésének állomásaként a közigazgatási feladatokat támogató, az állam által biztosított központi számítástechnikai hálózaton keresztül távoli alkalmazásszolgáltatást nyújtó számítástechnikai rendszer az önkormányzati ASP (Application Service Provider alkalmazás-szolgáltató) alkalmazás-szolgáltatás váltotta fel. Az ASP modell lényege, hogy a felhasználók egy egyszerű böngészőprogram segítségével az interneten keresztül vehetik igénybe a távoli szolgáltató központtól a tevékenységük támogatásához szükséges szoftvereket, alkalmazásokat, amelyek segítenek a gazdálkodási, adóztatási, hagyatéki, kereskedelmi feladatok ellátásában. Ez a modell kifejezetten előnyös mind az állam, mind az önkormányzatok oldaláról, ha a teljes önkormányzati kör által az ügyfeleiknek (lakosság, vállalkozások) nyújtott igazgatási szolgáltatások színvonalának emelése a cél.

Az adó szakrendszer biztosítja a települési önkormányzatok hatáskörébe tartozó központi és helyi adók, az adók módjára behajtandó köztartozások, díjak, valamint pótlékok, bírságok, továbbá az államigazgatási eljárási illeték nyilvántartását, elszámolását, kezelését. Lehetővé teszi az adókötelezettségek teljesítésével kapcsolatos ügyek elektronikus úton történő intézését.

* 1. **Építményadó**

Építményadó esetében az adó mértéke 2016. január 1. napjától: szállásépület, szálláshely - ide nem értve az egyéb szálláshelyet - esetén 1.000 forint/m2/év. Kereskedelmi egység, iroda, szolgáltató tevékenység végzésre szolgáló építmény esetén, - ide nem értve az *előzőekben említettek* hatálya alá tartozó építményeket - 800 forint/m2/év. Lakás, lakóépület, a lakáshoz, üdülőhöz tartozó gépjárműtároló és minden más építmény, amely az előző két esetben leírtak hatálya alá nem tartozó építmény esetén 600 forint/m2/év.

Építményadó hatálya alá tartozó adózók száma az alábbiak szerint alakult:

|  |  |
| --- | --- |
| **építményadó fizetésre kötelezett adózók száma ismétlődések nélkül (fő)** | **adózók részére történt kivetések száma (db)** |
| **4 169** | **6 512** |
| A több ingatlannal, vagy ingatlanon belül több jellegű építménnyel (pl. garázs, gazdasági épület, üzlet, stb.) rendelkezők kiszűrésre kerültek. | Az adat ismétlődéseket tartalmaz, mert több adózó esetén előfordul, hogy több ingatlannal, vagy ingatlanon belül több jellegű építménnyel (pl. garázs, gazdasági épület, üzlet, stb.) rendelkezik. |

Az adótárgyak száma a következő:

|  |  |
| --- | --- |
| **nyilvántartásban különböző helyrajzi számon lévő ingatlanok száma (db)** | **nyilvántartásban lévő ingatlanokra vonatkozó kivetések száma (db)** |
| **4 123** | **6 443** |
| Egy helyrajzi számon lévő, a főépülettől különböző jellegű építményeket (pl. garázs, gazdasági épület, stb.) nem tartalmazza. | Az ingatlanok számában a résztulajdonok miatt ismétlődések szerepelnek. Azonos helyrajzi számon más-más jellegű építmények is előfordulnak. |

Az adóbevallások alapján jelenleg adókötelezettség alá eső terület:

|  |  |
| --- | --- |
| **a nyilvántartásban szereplő építmények összes alapterülete (m2)** | **ebből adóztatott terület (m2)** |
| **452 171** | **386 696** |

A hatályos 4/2010. (II.10.) önkormányzati rendelet – a továbbiakban: Ör. - 5. § (1) bekezdése adókedvezményt biztosít a magánszemély tulajdonosoknak, (illetve a Helyi adó tv. szerint az ingatlanra bejegyzett vagyoni értékű jog jogosultjainak) – tulajdonuk arányában – a lakásul szolgáló ingatlanuk, és a lakáshoz tartozó rendeltetésszerűen használt gépjárműtároló után.

Az ingatlanok területe, valamint az adóztatott terület különbségében a törvényi mentesség hatálya alá tartozó építmények területe is szerepet játszik.

A helyi adóztatásra vonatkozóan 2018. 01. 01. napjától ún. reklámadó került bevezetésre, mely a külön jogszabályban meghatározott reklámhordozó reklámozásra alkalmas felületének összesített területe alapján kerül meghatározásra. A reklámadó mértéke az Ör. 4. § d) pontja alapján 12.000,- Ft/m2/év. A kivetést nehezíti, hogy az adóalanyok által bejelentett reklámhordozók nehezen beazonosíthatók. A reklámhordozók utáni adóban 2018. évben 720.000,- Ft bevétel keletkezett. Hátralék összege 0,- Ft.

**2.2. Helyi iparűzési adó**

Hévíz város illetékességi területén az adó mértéke a törvény szerinti maximumban, az állandó jelleggel végzett iparűzési tevékenység esetén az adó mértéke az adóalap 2 %-a. Az ideiglenes jelleggel végzett iparűzési tevékenység esetén az adó mértéke naptári naponként 3000 Ft. Azon vállalkozó, akinek a számított (vállalkozási szintű) adóalapja nem haladja meg a 2,5 millió Ft-ot 25 %-os adókedvezményre jogosult. Adómentesség illeti meg azt a háziorvos, védőnő vállalkozót, akinek a vállalkozási szintű adóalapja az adóévben a 20 millió forintot nem haladja meg.

Nyilvántartás alapján 2018. évben, az iparűzési adóalanyok száma 1214 db jogi személy, 837 egyéni vállalkozó. Ebből 146 db KATA-s adózó. Május-június hónapban feldolgozásra került 1190 db helyi iparűzési adóbevallás, ebből záró bevallás 119 db. Az iparűzési adóra 134 db bejelentés érkezett. Az adóbevallások feldolgozása a határidő betartásával valósult meg.

A bevallás és bejelentkezés benyújtását elmulasztók részére 88 db kötelezettségük teljesítésére felszólító értesítés került kiküldésre, amelynek nagy számban eleget tettek az adózók és jelenleg is folyamatosan érkeznek elmaradt adóbevallások.

Sajnos a kényszer-végelszámolás és felszámolási eljárás alá kerülő társaságok száma is megugrott az utóbbi egy-két évben. Ide tartoznak azok az adózók is, akik címükön, székhelyükön elérhetetlenek, ismeretlen helyre (vagy magánszemély esetén külföldre) költöztek. Vannak vállalkozások, amelyek nem szűntek meg ugyan, de inaktív a vállalkozásuk, semmilyen tevékenységük, bevételük, számláikon pénzmozgás nincs. Adóalanyiságuk és adókötelezettségük ettől függetlenül folyamatos, hátralékaik is fennállnak.

Az adónemet sajátos fizetési mód jellemzi, az adózók az adóévben egyrészt a megelőző év adatai alapján előleget fizetnek (március 15. és szeptember 15.), másrészt elszámolnak a befizetett előlegekkel szemben (május 31.), valamint december 20-ig feltöltési kötelezettséget teljesítenek, ekkor az éves várható adó összegére kiegészítik a már megfizetett előlegeket.

Ennek nagysága előre, a költségvetés készítésekor nehezen tervezhető.

A decemberi határidőre 108 db feltöltési bevallás érkezett, amihez 57.959.344 Ft feltöltési befizetés teljesült.

Az elmúlt évek tapasztalata alapján arra az eredményre jutottunk, hogy az előző években kiküldött feltöltési felszólítás és bírság kilátásba helyezése után az iparűzési adóalanyok a feltöltési kötelezettségüknek 2018. évben határidőre eleget tettek.

Az iparűzési adóhatósági munka egyes kiemelt fázisai:

* adózók bejelentkezése alapján a törzsállomány karbantartása,
* adóalanyok körének egyeztetése (ez alapján folyamatosan, illetve szükség szerinti felhívása a kötelezettség teljesítésének pótlására),
* az első és második félévi előlegfizetési kötelezettségről értesítés, befizetési csekk készítése, postázása,
* folyamatos személyes és telefonos tájékoztatás, segítségnyújtás a bevallások kitöltéséhez, egyeztetés a befizetett adóelőlegek összegéről, a folyószámla állásáról,
* a benyújtott adóbevallások ellenőrzése (alaki-tartalmi megfelelőség) adatainak rögzítése (minden bevallást rögzíteni kell, a nullást is),
* az adóhatóság által feltárt bevallási hibák javítása, illetve a hibák javítására történő felszólítás küldése,
* esetleges többlet befizetés miatt kiutalási igények elbírálása, intézkedés (értesítés, bizonylat) a visszautalásról vagy átvezetésről,
* a teljes körű bevallás feldolgozás után a hiányzó bejelentkezések és bevallások pótlására felszólítás,
* egyedi adóelőleg módosítási kérelmek elbírálása, határozat hozatallal elsőfokú adóigazgatási eljárás keretében,
* felszámolási eljárás indulása esetén hitelezői igények bejelentése a felszámoló biztos felé,
* fizetési hátralékok esetén felszólítás kiküldése, eredménytelenség esetén végrehajtási eljárás megindítása.

**2.3. Idegenforgalmi adó**

Az 1990. évi C. helyi adókról szóló törvény értelmében idegenforgalmi adó kötelezettség terheli azt a magánszemélyt, aki az önkormányzat illetékességi területén legalább egy vendégéjszakát eltölt.

Az adó mértékét Önkormányzatunk a 2016-2018. években 500 Ft/fő/éj mértékben állapította meg, 2018-ban 611 369 ezer Ft idegenforgalmi adó folyt be.

Idegenforgalmi adóbevételek alakulása 2014-2018. években



2018. évben tovább nőtt a vendégéjszakák száma a 2017. évi kimagasló értékhez képest is.

Az idegenforgalmi adóbefizetések alapján számított vendégéjszakák 2014-2018.



Az adónem kintlévősége 2018. december 31. napján 4 509 ezer Ft volt, az előző évihez képest több, mint 17 %-kal csökkent.

A kintlévőségek csökkenése alapján elmondhatjuk, hogy az adózási morál tovább javult. 4445 idegenforgalmi adóbevallás került feldolgozásra.

2018. évtől lehetőség nyílt elektronikus ügyintézésre, mellyel idegenforgalmi adó tekintetében az adózók kisebb számban éltek.

**2.4. A gépjármű adó**

A gépjárműadóról szóló 1991. évi LXXXII. törvény írja elő a gépjárművek adóztatásának szabályait, melyek 2017-re nem változtak. Továbbra is a befolyt gépjárműadó összeg 40%-a helyi önkormányzat bevétele.

A 2018. évre vonatkozóan 2803 db gépjárműre, 2069 adóalany terhére került gépjárműadó előírásra.

* 1. **Helyi jövedéki adó**

A jövedéki adóról szóló 2016. évi LXVIII. törvény 5. § (2) bekezdése alapján a magánfőző desztillálóberendezésének bejelentésével kapcsolatban a lakóhely szerinti, a magánfőzés szabályai betartásának ellenőrzésével kapcsolatban - ide nem értve az előállított termék jogszabálysértő értékesítését - pedig az ellenőrzött tevékenység végzésének helye szerinti önkormányzati adóhatóság jár el. A fővárosban a kerületi önkormányzati adóhatóság jár el. A (3) bekezdés szerint, ha más hatóság a tevékenysége során a jövedéki termékkel összefüggő jogsértő magatartás gyanúját állapítja meg, a bizonyítékokat rögzíti, a jövedéki terméket a rá vonatkozó szabályok szerint lefoglalja, és ezt követően az ügyet az állami adó- és vámhatóságnak átadja.

A fenti időponttól kezdődően a tárgyévben előállítani tervezett magánfőzött párlat előállításához az előállítást megelőzően párlat adójegyet kell beszerezni a vámhatóságtól. (Az önkormányzati adóhatóságnál regisztrált magánfőző jogosult párlat adójegy beszerzésére.) A vámhatóság a párlat adójegyet a párlat adójegy értékének megfizetését követően bocsátja az igénylő rendelkezésére.

A vámhatóság a kiadott adójegyekről nyilvántartást vezet, az adatokat átadja az önkormányzati adóhatóság részére. Az adójegyből származó bevétel 2017.01.01-től a központi költségvetést illeti meg.

A desztillálóberendezés feletti tulajdonjogról a bejelentési kötelezettséget, valamint a bejelentett adatokban történt változás bejelentési kötelezettségét továbbra is az önkormányzati adóhatósághoz kell teljesíteni az önkormányzati adóhatóság által rendszeresített nyomtatványon.  Önkormányzati adóhatóság hatásköre a magánfőzés szabályai betartásának ellenőrzése. Nyilvántartásunk szerint a bejelentett berendezések száma: 23 db összesen.

* 1. **Talajterhelési díj**

A 2003. évi LXXXIX. törvény értelmében talajterhelési díj fizetésére az a kibocsátó kötelezett, aki a műszakilag rendelkezésre álló közcsatornára nem köt rá. A díj mértéke jelenleg 1 200 Ft/m3. Hévíz a felszín alatti víz állapota szempontjából fokozottan érzékeny vízminőségi területen lévő településnek számít a 27/2004. (XII.25.) KvVM rendelet alapján.

Városunk nagymértékben csatornázott, ezért ebből a díjból számottevő bevétel nem származik. 2018-ban 2 db 22 ezer Ft került kivetésre.

A DRV-től kapott pontatlan lista átvizsgálása időigényes, a 149 cím átvizsgálásához képest a realizálható bevétel minimális volt.

**2.7. Adók módjára behajtandó köztartozások**

Adók módjára behajtandó köztartozások végrehajtás foganatosítása terén 2017. évtől megváltozott a jogszabályi előírás. Az állami adóhatóság vettei át az idegen behajtásokat az önkormányzatoktól, többek között a közigazgatási bírság behajtását is. Ezzel jelentősen lecsökkent a hozzánk érkezett megkeresés, tavaly 3 eset volt.

**3. Adó-és értékbizonyítványok kiállítása**

Az adóhatóság kérelemre, törvényben előírt esetekben (hagyatéki eljáráshoz, gyámhatósági ügyekhez, földterület felajánlásához életjáradék ellenében, bírósági végrehajtói ügyekhez, NAV végrehajtási ügyekhez) az illetékességi területén fekvő ingatlan fekvéséről, értékéről és adójáról adó- és értékbizonyítványt állít ki, amely tartalmazza az ingatlan és az ingatlanszerzők (tulajdonosok) adatait, az érték megállapításánál figyelembe vett tényezőket, továbbá az ingatlannak az adott időpontban fennálló forgalmi értékét.

Adó-és értékbizonyítvány kiadására 2018. évben 150 esetben került sor, melyet megelőzött helyszíni szemle és felmérés. A helyszíni szemlével kapcsolatos eljárás jelentős többletmunkát jelent az adóügyi dolgozók esetében.

**4. Hátralékok csökkentésére tett intézkedések**

A hátralék és követeléskezelés fontos részért képezi adóigazgatási munkánknak. Az önkormányzat adóhatósági feladatai e területen két jól elkülönülő részre, a hátralék vagy követelés kezelésre, valamint a tényleges végrehajtási cselekmények foganatosítására lehet megbontani. Mindazokkal szemben, akik önként nem teljesítik fizetési kötelezettségeiket és hátralékot halmoztak fel, az adóhatóság a törvényes eszközök széles körének alkalmazásával következetesen felléphet.

|  |  |  |
| --- | --- | --- |
| **Végrehajtási cselekmények (behajtások)** | 2018. évi végrehajtások | |
|  | végrehajtási összeg | befolyt összeg |
| hatósági átutalás | 51 555 072 | 50 132 176 |
| munkabér - nyugdíj letiltás | 353 501 | 299 917 |
| átvezetés | 551 750 | 551 750 |
| NAV-nak átadva | 2 978 744 | 0 |
| fizetési felszólítás | 1 032 367 | 783 003 |
| **összesen** | **56 471 434** | **51 766 846** |
| telefonon egyeztetve | 8 293 240 | 8 189 209 |
| **összesen** | 1. **64 674** | **59 956 055** |

|  |  |  |  |  |
| --- | --- | --- | --- | --- |
| **adónem** | **esedékes hátralék** | | | |
|  | **2015.12.31** | **2016.12.31** | **2017.12.31** | **2018.12.31** |
| építményadó | 41 678 373 | 35 842 969 | 29 269 044 | 20 327 850 |
| idegenforgalmi adó | 4 138 346 | 7 077 947 | 5 473 359 | 4 509 150 |
| iparűzési adó | 38 051 875 | 23 642 292 | 21 829 296 | 24 451 332 |
| gépjárműadó | 4 474 870 | 2 332 606 | 2 813 924 | 3 563 567 |
| késedelmi pótlék | 18 770 972 | 10 164 909 | 5 251 874 | 5 767 494 |
| bírság és végrehajtási költség | 1 123 823 | 1 526 782 | 1 324 250 | 1 211 842 |
| **összesen:** | **108 238 259** | **80 587 505** | **65 961 747** | **59 831 235** |
|  | 108 238 259 | 80 587 505 | 65 961 747 | **59 831 235** |
|  |  |  |  |  |
|  | 27 650 754 | 14 625 758 | 6 130 512 |  |
|  |  |  |  |  |
| **esedékes hátralék** | | | |  |
| 2015.12.31 | 2016.12.31 | 2017.12.31 | 2018.12.31 |  |
| 108 238 259 | 80 587 505 | 65 961 747 | 59 831 235 |  |

A 2018. évben az összes hátralék 2017. évhez képest 6.130512 Ft-tal csökkent.

A hátralék összege nem tartalmazza a már nem működő, felszámolás alatti gazdasági társaságok adótartozását, valamint az elévülési időszak hátralékállományát.

Hitelező igényt (felszámoló részére) 2018. december 31-ig 3 esetben nyújtottuk be 479.563 Ft összegre.

Az előző évek gyakorlatához hasonlóan a végrehajtási eljárás során nagyrészt hatósági átutalást (inkasszó), és a rendszeres jövedelemből (munkabér, nyugdíj) való letiltás kezdeményeztünk. Azoknál az adózóknál, akiknél semmiféle végrehajtási cselekmény nem vezetett eredményre, és ingó- ingatlan vagyonnal nem rendelkeztek, az adóhatóság megkereste az adózóra illetékes állami adó- és vámhatóságot adótartozások behajtása érdekében.

1. **Fizetési könnyítéses eljárások**

Magánszemélyektől 2018-ban 4 db fizetési könnyítésre, illetve adómérséklésre irányuló kérelem érkezett adóhatóságunkhoz. Fizetési halasztás 2 esetben engedélyeztünk, 2 esetben elutasításra került, mivel a törvényi feltételeknek nem felelt meg.

Gazdasági társaság fizetési halasztást 4 esetben kért, 1 esetben engedélyeztük, 3 esetben az eljárást megszüntettük, mivel a fizetés könnyítésének elbírásához szükséges adatokat a hiánypótlás felszólítására sem pótolták, így a törvény értelmében az adóhatóság az eljárást megszüntette.

1. **Ellenőrzési tevékenység helyi adók vonatkozásában**

Az adóigazgatási fontos területe az adóellenőrzés. Az adóellenőrzéssel kapcsolatos feladatok:

* a kijelölt adóalanyoknál az adóellenőrzés lefolytatása,
* szükség szerint helyszíni ellenőrzés, megállapítások írásba foglalása, a jegyzőkönyv az ellenőrzés alá vont részére történő megküldése,
* határozat kibocsátása a megállapított adóhiányról, adóbírságról, késedelmi pótlékról.

Az ellenőrzés célja az adótörvényekben és más jogszabályokban előírt kötelezettségek teljesítésének vagy megsértésének megállapítása. Az ellenőrzés során az adóhatóság feltárja és bizonyítja azokat a tényeket, körülményeket, adatokat, amelyek megalapozzák a jogsértés és a joggal való visszaélés megállapítását, és az ezek miatt indított hatósági eljárást.

Az adóellenőrzés az adóigazgatási tevékenység legnehezebb feladata, az eredményes és hatékony ellenőrzéshez megfelelő szaktudással és tapasztalattal rendelkező dolgozókra van szükség, ellenőri feladatot a dolgozók a hatósági munka mellett munkaterületük vonatkozásában láttak el.

**6.1. Építményadó ellenőrzés**

Az adózásból kimaradt ingatlanok és adózók felderítése folyamatosan történik az ingatlanügyi hatóság által biztosított nyilvántartás kivonatos formája a Földkönyv, (txt fájl) illetve a TAKARNET rendszer által. A minden évben ingyenesen rendelkezésünkre bocsájtott Földkönyvi adatok összevetése az adóhatóság nyilvántartásával munkánk folyamatos részét képezi, ez jelenleg is folyamatban van. Ezáltal több nem adóztatott építmény kerül felderítésre, több esetben 5 évre visszamenőleg kellett megállapítani az eddig be nem vallott adót.

Amennyiben nem áll rendelkezésre az ingatlanról – a hasznos alapterület pontos megállapítását segítő – tervdokumentáció, vagy a benyújtott bevallások és a saját nyilvántartásban lévő adatok között eltérés tapasztalható, akkor az ügyintéző helyszíni szemle során lézeres mérőműszer segítségével felméri az ingatlan hasznos alapterületét, ezzel segítve az ingatlantulajdonost a pontos bevallás megtétele érdekében. A felmérések eredményei az adóhatóság saját nyilvántartásában rögzítésre kerülnek.

* 1. **Idegenforgalmi adóellenőrzés**

A főszezonban 2 fő főállású adóellenőr került foglalkoztatásra. Az elmúlt évben 412 helyszíni ellenőrzés – jogkövetési vizsgálat - került lefolytatásra. Az ellenőrzések során 6 esetben merült fel hiányosság az idegenforgalmi adó nyilvántartó könyvek vezetésével kapcsolatosan, ezen esetekben az ellenőrzés kötelezéssel zárult. A vendégkönyvek évenkénti záradékoltatása, az internetes információkkal történő egyeztetése, a tájékoztatások, felhívások mind nagymértékben hozzájárultak az adózási morál folyamatos javulásához, az idegenforgalmi adó növekedéséhez.

2 esetben mivel az ellenőrök nem tudtak a szálláshelyen ellenőrzési eljárást lefolytatni, ezért idézés kibocsátásával a hivatalban folytattuk le az eljárást.

Internetes információk és helyszíni ellenőrzések alapján 2 esetben indítottunk eljárást bejelentés nélküli szálláshely-szolgáltatási tevékenységet folytató adózóval szemben, melynek eredményeként 50 ezer Ft mulasztási bírságot és 42 ezer Ft adóbírságot szabtunk ki, továbbá egyéb szálláshely bejelentés nélküli üzemeltetése miatt 100 000 Ft összegű pénzbírság megfizetésére kötelezés került előírásra.

**6.3. Iparűzési adó ellenőrzés**

2018-ben helyszíni ellenőrzésre nem került sor. A bevallások feldolgozásával egyidejűleg folyamatosan történt az adózók ellenőrzése. Ez évben is sor került a bevallást nem teljesítők felszólítására, illetve a működési engedélyek és kereskedelmi nyilvántartásunk alapján az adóalanyok felülvizsgálatára. Bevallás elmulasztása miatt 88 db felhívást küldtünk, ebből 6 adózó részére került mulasztási bírság kiszabásra.

1. **Jogorvoslati eljárás**

Az osztályon végzett munka jogszerűségét nagymértékben alátámasztja, hogy a kibocsátott határozatok ellen alacsony számú (összesen 2 esetben) fellebbezés benyújtására került sor.

Gépjárműadó megfizetésre kötelező határozatunk ellen 1 esetben történt fellebbezés, döntésünket a Zala Megyei Kormányhivatal a másodfokú eljárás során helybenhagyta. Az 1 vitatott építményadó megállapító határozatunk ellen érkezett fellebbezést saját hatáskörben visszavontuk, és helyszíni szemle keretében mértük fel az ingatlan hasznos alapterületét.

1. **Ellenőrzések külső szervek részéről**

A felügyeleti szervek részéről 2018. évben nem került ellenőrzés lefolytatásra.

A Keszthely és Környéke Kistérségi Többcélú Társulás – ellenőrzést végezte Szabó Béla belső ellenőr – Az önkormányzat adóbevételeinek beszedése, kintlévőségek, hátralékok alakulásának felülvizsgálata tárgyában folytatott le ellenőrzést a 218. évi belső ellenőrzési munkaterv alapján.

A belső ellenőr megállapítása szerint az önkormányzati adóhatósági ügykezelés folyamatai zártak, érvényre jut a törvényesség, és a szabályszerűség. Az eljárások ellenőrizhetően dokumentáltak, összhangban vannak a jogszabályi rendelkezésekkel. A gazdálkodás számviteli bizonylatai és kezelésük megfelel a belső és külső előírásoknak. Az elvégzett tevékenység eredményessége tapasztalható. A 35 oldalas jelentésben a belső ellenőr kiemelte az adóhátralékok csökkentésére tett intézkedéseket, és javasolta folytatni az eddig kialakított szerteágazó behajtási cselekményeket, hogy az elért pozitív eredmények fenntarthatóak legyenek az adóbevételeknél tapasztalt teljesítés elmaradások szűkítésében.

1. **Aktualitás**

Míg 2017. adóévben több kisebb volumenű jogszabályváltozás történt az adóigazgatási eljárásokban, addig 2018. január 1. napjától 3 új eljárási törvény lépett hatályba: az adózás rendjéről szóló 2017. évi CL. törvény, az adóigazgatási rendtartásról szóló 2017. évi CLI. törvény, és az adóhatóság által foganatosítható végrehajtási eljárásokról szóló 2017. évi CLIII. törvény, továbbá az adóigazgatási eljárás részletszabályairól szóló 465/2017. (XII. 28.) Kormányrendelet, az adózás rendjéről szóló 2003. évi XCII. törvényt hatályon kívül helyezték.

További kihívást jelent, hogy az önkormányzati ASP szolgáltatás bevezetésével egyidejűleg az önkormányzatokra vonatkozóan is kötelezően a napi működési gyakorlat részévé válnak az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény (a továbbiakban: E-ügyintézési tv., Eüsztv) rendelkezései.

A törvény 108. § (1) bekezdése alapján az elektronikus ügyintézésre kötelezett szervezetek 2018. január 1. napjától kötelesek az ügyek elektronikus intézését az E-ügyintézési tv.-ben meghatározottak szerint biztosítani.

Az E-ügyintézési tv. 1. § 17. pontja alapján ez a kötelezettség a helyi önkormányzatra is kiterjed.

2018. január 1-ig rendszercsatlakozó önkormányzat esetében az ASP által biztosított szolgáltatások és ASP szakrendszerek az általuk ellátott feladatok tekintetében megfelelnek a törvényi előírásoknak.

Az ASP portál és szolgáltatások 2018. január 1-jétől az ASP projekt által biztosított szakrendszerek által lefedett ügyek intézéséhez biztosítják az Eüsztv.-nek való minimális megfelelést a fent felsorolt követelmények szerint, az ezen szakrendszerekhez kapcsolódóan biztosított strukturált űrlapok mellett, az azok által le nem fedett ügyek vonatkozásában pedig az e-Papír szolgáltatás biztosítja az elektronikus ügyintézést.

Az ASP portálon benyújtott elektronikus űrlapok automatikus érkeztetését (paraméterezéstől függően akár automatikus iktatását) szintén az ASP iratkezelő szakrendszer biztosítja, a feldolgozást pedig az ASP egyes szakrendszerei végzik el.

Az **adóhatósági feladatok** tekintetében elektronikus ügyintézés jelenleg minden adónemben lehetséges.

Iparűzési adó bevallása során lehetséges a bevallást még a NAV-hoz - az általános nyomtatványkitöltő program segítségével - elektronikus úton benyújtani, amelyeket a hivatali kapun keresztül továbbítanak az Önkormányzatok számára feldolgozásra. Ezzel a lehetőséggel meglepően sok vállalkozás élt a 2018. évben is.

A jogosultak naprakészen láthatják adószámláikat, ezáltal rövidülhetnek egyes hatósági ügyintézések időtartamai is. Az adózói adatok megtekintésének feltétele az Ügyfélkapus regisztráció.

A gazdálkodó szervezetek 2018. január 1-jétől cégkapu használatára kötelezettek (regisztráció: 2017. augusztus 30-ig). A cégkapu a vállalkozások és az elektronikus ügyintézést biztosító szervek közötti kapcsolattartást szolgálja: biztonságos kézbesítési cím, a cégek hivatalos elérhetősége. A magánszemélyek és az egyéni vállalkozók továbbra is az ügyfélkaput használják.

2018. január 1-jétől új ügyintézési eljárást, számos új fogalmat és jogintézményt kellett megtanulni az adózóknak, ami igényli, hogy az ügyfelek ügyintézési szokásai megváltozzanak. Az elektronikus ügyintézés a vállalkozások és elsősorban az adózók érdekeinek védelmében történik, adóhatóságunk a vállalkozóknak minden segítséget megadott és folyamatosan megad, hogy zökkenőmentes legyen ez a folyamat.

Itt jegyzem meg, hogy – bár ügyszámban nem jeleníthető meg – de a kollégák az elektronikus ügyintézés miatt naponta több telefonos megkeresést kapnak és készségesen segítenek a könyvelőknek, ügyfeleknek az e-ügyintézésben történt elakadásban.

Jegyzői összefoglaló:

A beszámoló adatai mutatják, hogy hatékony és törvényes az adóigazgatási munka. A létszám optimális. 2019. évi szezonra, foglalkoztatott adóellenőrökkel továbbra is tervezünk, a helyszíni ellenőrzés mellett nagyobb ráfordítással fogjuk összevetni a hirdetéseket és bevallásokat, megfontolva a próba vásárlás alkalmazását.

Tisztelt Képviselő-testületet!

Kérem az előterjesztés megvitatását. A döntés egyszerű szótöbbséget igényel.

**2.**

**Határozati javaslat**

Hévíz Város Önkormányzat Képviselő-testülete a 2018. évi adóigazgatási tevékenységről szóló beszámolót elfogadja.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Fábiánné Hoffman Márta | hatósági osztályvezető |  |  |
| Dr. Vértesaljainé Halami Katalin | gépjárműadó és behajtási ügyintéző |  |  |
| Pángerné Toplak Éva | idegenforgalmi adóügyintéző |  |  |
| Szörényi László | adóügyi és építményadó ügyintéző |  |  |
| Szűrösné Németh Hajnalka | iparűzési adó ügyintéző |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **Név** | **beosztás** | **aláírás** | **megjegyzés** |
|  |  |  |  |
|  |  |  |  |